Foto’s: Ramaphosa oor ‘suksesvolle’ G20-beraadPres. Cyril Ramaphosa skud blad met Shinzo Abe, Japan se eerste minister. (Foto: Elmond jiyane, GCIS) Pres. Cyril Ramaphosa het sy besoek aan die G20-beraad as suksesvol bestempel en Japan gelukgewens met sy aanbieding van ŉ goed georganiseerde beraad, het die presidensie Sondag gesê. Ramaphosa het gister sy tweedag-besoek aan Osaka in Japan afgesluit waar hy die Suid-Afrikaanse afvaardiging na die G20-beraad gelei het. Staatshoofde en verteenwoordigers van lande met G20-lidmaatskap het dié beraad bygewoon wat die nodige platform skep om internasionale ekonomiese uitdagings aan te raak. Die lande wat die beraad bygewoon het, maak 85% van die wêreld se ekonomiese aktiwiteit en tweederdes van die wêreld se bevolking uit. Maroela Media het vroeër berig die G20 is in 1999 op die been gebring om internasionale samewerking vir die herstel van die wêreldekonomie te verbeter, stabiliteit aan die internasionale finansiële stelsels te verleen, asook langtermyn‑ volhoubare groei en gesonde internasionale regering te bevorder. Vanjaar se beraad sou fokus op agt temas, waaronder die internasionale ekonomie, handel en belegging, innovering, die omgewing en energie, werkskepping, die bemagtiging van vroue, asook ontwikkeling en gesondheid. Luidens ŉ verklaring deur die presidensie ná afloop van vanjaar se beraad het verteenwoordigers die afgelope paar dae hul toewyding aan die tydige inwerkingstelling van die 2030-agenda vir volhoubare ontwikkeling en die Addis Abeba-aksie-agenda bevestig. Dit is gedoen ter wille van die bevordering van Afrika-ontwikkeling. Versterkte rolle vir die Wêreldbank, die Afrika-ontwikkelingsbank asook die Internasionale Monetêre Fonds is ook bespreek en dié inisiatiewe sal bydra tot die realisering van die Afrika-unie se Agenda 2063. Die beraad sal in die toekoms ook dié vordering monitor om onwettige finansiële vloei te bekamp. Luidens die verklaring het Ramaphosa voor afloop van die beraad ook met Abdel Fattah el-Sisi van Egipte, voorsitter van die Afrika-unie, asook Macky Sall van Senegal, voorsitter van Nepad, vergader. Dié bespreking het dit moontlik gemaak vir hierdie leiers om Afrika se posisie rakende die beraad se agenda te konsolideer, het die presidensie gesê. Pres. Cyril Ramaphosa aan die woord by die G20-beraad. (Foto: Elmond Jiyane, GCIS) Verder het lande gedurende vanjaar se beraad tot die besluit rakende handeldryf en beleggings gekom om na ŉ vry, regverdige, niediskriminerende, deursigtige, voorspelbare, stabiele en oop markomgewing te streef. G20-lande sal ook ŉ teenkorrupsie-aksieplan vir 2019 tot 2021 opstel. Die meerderheid lande het gedurende die beraad besluit om die Paryse klimaatsooreenkoms te volg om klimaatsverandering beter te bestuur. Die president het gedurende sy besoek aan Osaka deelgeneem aan die staande informele Brasilië-, Rusland-, Indië-, China- en Suid-Afrika-leiersvergadering, oftewel Brics, onder voorsitterskap van Brasilië. Dié vergadering weerspieël die huidige geo-politieke omgewing en het gestreef na samewerking onder Brics-lede ter voorbereiding van die G20-beraad. Ramaphosa het ook gedurende hierdie tyd vergaderings bygewoon om bande met Rusland, China, Japan, Saoedi-Arabië, asook die president van die Wêreldbank te smee. Die president het sy besoek aan Osaka afgesluit met die Japan-Suid-Afrika- uitvoerendehoof-sakerondetafelgesprek. Dié vergadering het onder voorsitterskap van Ebrahim Patel, minister van handel en nywerheid, geskied en het meer as 20 Japannese sakeverteenwoordigers ingesluit. Die geleentheid bied ŉ unieke platform om sakegeleenthede te ondersoek en vennootskappe in Suid-Afrika asook Japan te bou, lui die verklaring.